Návrh

na zrušenie úlohy vyplývajúcej
z Plánu práce Bezpečnostnej rady SR na rok 2007,
schváleného uznesením vlády SR č. 119/2007

Úloha č. 4 v apríli 2007 z Plánu práce Bezpečnostnej rady SR na rok 2007 z bodu B.1. uznesenia vlády SR č. 119/2007 (materiál na rokovanie Výboru Bezpečnostnej rady SR pre civilné núdzové plánovanie,  Bezpečnostnej rady SR  a vlády SR):
Znenie úlohy: Aktualizácia potreby výstavby skladovacích kapacít pre núdzové zásoby ropy a ropných výrobkov.
Predkladá: predseda Správy štátnych hmotných rezerv SR
Termín: apríl 2007
Navrhujeme uvedenú úlohu zrušiť  
Odôvodnenie návrhu na zrušenie úlohy:
	Uznesením zo 41. schôdze Rady obrany štátu zo dňa 3. 5. 2001 k bodu 7/II/ bola predsedovi Správy štátnych hmotných rezerv SR uložená úloha „Každoročne aktualizovať potrebu výstavby skladovacích kapacít pre núdzové zásoby ropy a ropných výrobkov“ s termínom plnenia každoročne v mesiaci apríl. V zmysle tohto uznesenia Správa štátnych hmotných rezerv Slovenskej republiky uvedenú úlohu zaradila do Plánu práce Bezpečnostnej rady Slovenskej republiky na rok 2007.  
Dôvodom návrhu na zrušenie úlohy je jej neaktuálnosť, keďže opatrením na zmenu štruktúry skladovaných núdzových zásob ropy a ropných výrobkov v prospech zvýšenia podielu skladovania ropy v pomere 50 : 50 voči ropným výrobkom nie je potrebné výstavbu skladovacích kapacít realizovať. Tieto skutočnosti boli predmetom materiálu „Aktualizácia potreby výstavby skladovacích kapacít pre núdzové zásoby ropy a ropných výrobkov“, ktorý v októbri 2006 bol prerokovaný Bezpečnostnou radou SR a vládou SR. Vzhľadom na to, že v tejto problematike nedošlo k zmene, predloženie materiálu na základe predmetnej úlohy, ktorú navrhuje Správa štátnych hmotných rezerv SR zrušiť, by bolo len formálne                     a opakovaním skutočností nezakladajúcich návrhy na nové riešenie. Tým vyššie uvedená úloha stráca svoje opodstatnenie.    
V súčasnom období Bezpečnostná rada Slovenskej republiky prehodnocuje aktuálnosť úloh, ktoré boli prijaté Radou obrany štátu v minulom období a sú doposiaľ v platnosti.  V rámci tohto procesu Správa štátnych hmotných rezerv SR navrhuje uvedenú úlohu               z  uznesenia 41. schôdze Rady obrany štátu zo dňa 3. 5. 2001 k bodu 7/II zrušiť. V prípade, že by v budúcom období vznikli požiadavky na budovanie skladovacích kapacít na skladovanie núdzových zásob ropy a ropných výrobkov, Správa štátnych hmotných rezerv SR túto problematiku bude riešiť podľa potreby predložením osobitného materiálu.